Document ID: 32009R0385

KOMISJONI MÄÄRUS (EÜ) nr 385/2009,
7. mai 2009,
millega asendatakse Euroopa Parlamendi ja nõukogu direktiivi 2007/46/EÜ (millega kehtestatakse raamistik mootorsõidukite ja nende haagiste ning selliste sõidukite jaoks mõeldud süsteemide, osade ja eraldi seadmestike kinnituse kohta (raamdirektiiv)) IX lisa
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 5. septembri 2007. aasta direktiivi 2007/46/EÜ, millega kehtestatakse raamistik mootorsõidukite ja nende haagiste ning selliste sõidukite jaoks mõeldud süsteemide, osade ja eraldi seadmestike kinnituse kohta (raamdirektiiv), (1) eriti selle artikli 39 lõiget 2,
ning arvestades järgmist:
(1)
Direktiiviga 2007/46/EÜ on kehtestatud ühtlustatud raamistik, mis sisaldab kõikide uute sõidukitega seotud haldusnorme ja üldisi tehnilisi nõudeid. Eeskätt kehtestatakse sellega sõidukitootjale kui ühenduse tüübikinnituse omanikule kohustus esitada koos iga sõidukiga, mis toodetakse kooskõlas ühenduse tüübikinnitust käsitlevate õigusaktidega, vastavussertifikaat.
(2)
Vastavussertifikaat, mille vorm on sätestatud direktiivi 2007/46/EÜ IX lisas, on sõiduki ostjale esitatav ametlik kinnitus selle kohta, et asjaomane sõiduk on ehitatud kooskõlas ühenduse tüübikinnitust käsitlevates õigusaktides sätestatud nõuetega.
(3)
Tuleb tagada, et vastavussertifikaadis sisalduv teave oleks arusaadav tarbijatele ja asjassepuutuvatele ettevõtjatele. Vastavussertifikaadi vorm peaks sisaldama kogu tehnilist teavet, mida liikmesriikide ametiasutused vajavad sõidukite kasutusele võtmise lubamiseks.
(4)
Pärast komisjoni 20. detsembri 2001. aasta direktiivi 2001/116/EÜ (millega kohandatakse tehnika arenguga nõukogu direktiivi 70/156/EMÜ mootorsõidukite ja nende haagiste tüübikinnitust käsitlevate liikmesriikide õigusaktide ühtlustamise kohta) (2) vastuvõtmist pole vastavussertifikaadi vormi kordagi uuendatud. Direktiiviga 2007/46/EÜ, millega kehtestatakse alates 29. aprillist 2009 tarbesõidukite kogu sõiduki EÜ tüübikinnitus, on tehtud palju olulisi muudatusi ja seetõttu on asjakohane kõnealust vormi uuendada.
(5)
Peale selle peavad liikmesriikide sõidukiregistriasutused nõukogu 29. aprilli 1999. aasta direktiivi 1999/37/EÜ (sõidukite registreerimisdokumentide kohta) (3) kohaselt saama usaldusväärset tehnilist teavet uute sõidukite esmakordseks registreerimiseks ühenduse territooriumil. Vastavussertifikaadis sisalduv tehniline teave on asjakohane teabeallikas, mida saab kasutada registreerimisel. Selleks et vähendada Euroopa kodanike halduskoormust ning pidades silmas komisjoni teatistes „Õiguskeskkonna lihtsustamise ja parandamise tegevuskava” (4) ning „Halduskoormuse vähendamise tegevusprogramm Euroopa Liidus” (5) määratletud põhimõtteid on asjakohane, et vastavussertifikaat sisaldaks ka kogu direktiivis 1999/37/EÜ nõutud teavet.
(6)
Ühenduse tüübikinnitusmenetluse nõuetekohase toimimise seisukohast on asjakohane ajakohastada direktiivi 2007/46/EÜ lisasid ja kohandada neid teaduse ja tehnika arenguga.
(7)
Direktiivi 2007/46/EÜ IX lisa tuleks vastavalt asendada.
(8)
Vastavussertifikaadis esitatava kogu teabe kogumise uue juhtimissüsteemi rakendamiseks peavad sõidukitootjad kehtestama asjakohase korra. Seetõttu tuleks tagada piisav üleminekuperiood, mille jooksul võib kasutada vastavussertifikaadi endisi näidiseid.
(9)
Käesoleva määrusega ettenähtud meetmed on kooskõlas mootorsõidukite tehnilise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Direktiivi 2007/46/EÜ IX lisa asendatakse käesoleva määruse lisaga.
Artikkel 2
Kuni 29. aprillini 2010 võivad tootjad esitada vastavussertifikaadi vastavalt nõukogu direktiivi 70/156/EMÜ (6) IX lisas sätestatud vormile.
Artikkel 3
Käesolev määrus jõustub 29. aprillil 2009.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 7. mai 2009

Labels: 7
8